Mine vruntliken grote tovoren mit begheringhe veles gudes. Willet weten, erwerdighen heren, borghermestere unde radmen der stad Revele, wo mynes gnedighen heren koningh Erics gnade my toghescreven heft, also umme siner gnaden undersaten, den wolboren man Gotschalk Anderssone, dat ik juwer erwerdicheyt toscriven schole, dat gy ene willen leyden in juwer stad Revele velich aff unde to unde dat gy eme vort leyde willen vorwerven van deme hochmechtighen heren, deme mestere to Liifflande, unde van sinen ersammen bedegheren unde inwoneren, dat he moghe mit vredesamicheyt na sinen werven dar in Liifflande varen unde dat he dar velich moghe sin to unde aff, sin werff dar in deme lande to tende. Worumme bidde ik jw, erwerdighen heren, dat gy jw hiirane vruntliken bewisen umme mynes gnedighen heren des koninghes willen unde umme myner bede willen. Welk ik gherne jeghen jw vorschulden wil in sodan eynem gheliken edder an eynem groteren. Wes juwe erwerdicheyt hiirby don wil, dat bidde ik jw dessem brefforere to berichtende. Hiirmede bevele ik juwe erbaricheyt Gode almechtich to langhen salighen tiiden ghesunt. Wat jw leeff [is], dat do ik gherne. Gescreven uppe Raseborgh des midwekens na sunte Matheus daghe in deme 33(ten) jare. Otto Pogwisch ritter. Adress: Den erwerdighen heren, den borghermesteren unde den radmannen der stad Revele, kome desse breff mit werdicheyt.